《过十八滩》
宋代·王恕

补天乘块截江流，今古惊涛咽暮秋。万石棱棱争出水，千崖叠叠曲行舟。

猿啼频下孤臣泪，日落重增旅客愁。惶恐滩头征雁断，几人回首望神州。

作者简介：王恕，字道原（《舆地纪胜》卷五七）。孝宗乾道六年（一一七○）知瑞安（清乾隆《瑞安县志》卷四）。淳熙十五年（一一八八），为郴州通判（明万历《郴州志》卷二）。今录诗二首。